钦定古今图书集成/明伦汇编/官常典/第661卷 > 北魏
## 钦定古今图书集成/明伦汇编/官常典/第661卷 > 北魏

### 献文帝天安元年诏立乡学郡置博士二人助教二人

按《魏书献文帝本纪》，“天安元年九月己酉，初立乡学，
郡置博士二人，助教二人，学生六十人。”按《高允传》，
“显祖诏允曰：‘庠序不建，道肆陵迟。朕纂承大业，欲置
学官于郡国，使进修之业有所津寄。卿宜与中秘二
省参议’。”允表请制，大郡立博士二人，助教四人，学生
一百人；次郡立博士二人，助教二人，学生八十人；中
郡“立博士一人，助教二人，学生六十人；下郡立博士
一人，助教一人，学生四十人。其博士取博关经典，世
履忠清，堪为人师者，年限四十以上，助教亦与博士
同，年限三十以上。若道业夙成，才任教授，不拘年齿。
学生取郡中清望，人行修谨，堪循名教者，先尽高门，
次及中第。”显祖从之。郡国立学，自此始也。